זאב נחמה בהופעה של אתניקס בהיכל התרבות בתל אביב, 2017
**זאב נחמה** (נולד ב-3 במרץ 1961) הוא מוזיקאי, זמר, פזמונאי, מלחין ומפיק ישראלי. סולנה של להקת "אתניX" וכותב רוב שיריה.

ביוגרפיה
--------

נחמה נולד בשכונת פלורנטין בתל אביב לאם ילידת בלגיה שהסתתרה במנזר בזמן השואה ואב ממשפחה שמקורה ביהדות סלוניקי מצד הסבא ומשפחה ספרדית-ירושלמית מצד הסבתא. הוא גדל בחולון, למד בבית הספר התיכון "אורט חולון", וסיים בשנת 1979. בצה"ל יצא לגרעין נח"ל לקיבוץ בארי, אך בסופו של דבר שירת כלוחם בספינות הטילים של חיל הים.

לצד יאיר גת ועובדיה חממה, היה נחמה בגרעין המייסד של להקת "מוסקבה", שהוקמה באמצע שנות השמונים. באותה תקופה התפרנס כסוכן ביטוח.

נחמה הוא הסולן של "אתניקס" מיום היווסדה. הוא כותב את המילים לכל השירים של הלהקה מתחילת דרכה, ואת הלחנים בשיתוף תמיר קליסקי, הקלידן. הקשר ביניהם נוצר לאחר שקליסקי צפה בהופעה של "מוסקבה". חברי הצמד גם כתבו לאמנים אחרים. בין השאר כתבו את האלבום "בת הקוסם" לשרון חזיז, שירים לאורי פיינמן, שלומי שבת, מרגלית צנעני, שרית חדד, חיים משה, איזקיס, אלבום ליהודה קיסר, שיתוף הפעולה הנרחב עם אייל גולן, והאלבום של חיילי הנקמה.

יחד עם אתניקס, תרם נחמה למהפך שהתחולל במוזיקה העברית בסוף שנות התשעים, במסגרתו הפכה המוזיקה המזרחית לזרם המרכזי בישראל. שלושת האלבומים שיצרו אתניקס לאייל גולן, "בלעדייך", "חייל של אהבה" ו"הסתכלי אלי", הנפיקו להיטים רבים אשר יחד עם "התמונות שבאלבום" שיצרו לחיים משה, זיכו אותם בשלוש נוצות זהב של אקו"ם ליצירה מקורית. נחמה גם כתב והלחין לשרית חדד את "שמח", שראה אור באלבומה "זה ששומר עליי", ואת "בושם צרפתי", שיצא כסינגל מתוך מיס מיוזיק.

בקיץ 1996 כתב נחמה את מילות השיר האליפות של מכבי תל אביב "צהוב עולה זה מכבי". ב-2012 נחמה הלחין למכבי תל אביב שיר אליפות נוסף, "צהוב עולה", למילים של דידי הררי שאותו ביצעה "אתניקס".

בדצמבר 2002 תבע נחמה, יחד עם תמיר קליסקי פיצוי של מיליון שקל ממפלגת ש"ס, בגלל שימוש ללא היתר בשירי "אתניקס" שמילותיהם שונו למילות תעמולת ש"ס.

ב-2007 הקים עם גל הדני ויורם פויזנר את ההרכב "טוטובל" שפעל במקביל ללהקת אתניקס. הלהקה הוציאה אלבום שהופץ בחינם באינטרנט.

בשנת 2008 כתב והלחין נחמה את השיר "אישה נאמנה" לאלבומו של ישי לוי "ריקוד רומנטי". השניים כבר שיתפו פעולה בעבר באלבומם של חיילי הנקמה משנת 2004. בדצמבר יצא לרדיו השיר "שוקולד", אותו יצרו נחמה ויורם פויזנר לזמרת קתרין דיאצ'קוב במסגרת פרויקט "תרבות RU". בפברואר 2009 יצא השיר "בתוך הלב" בביצוע חיים משה שכתב נחמה והלחין יחד עם יורם פויזנר.

ביולי 2011 ערכה אתניקס הופעה ראשונה באמפי קיסריה לציון 25 שנות פעילות. המופע סימל את חזרתה של הלהקה למרכז העשיה וקצר שבחים רבים.

באוגוסט 2016 התראיין תמיר קליסקי למוסף "7 לילות" של "ידיעות אחרונות" בו טען כי הוא מגבש תביעה נגד זאב נחמה, מנהל הלהקה מיקי דה פז, וחברת הליקון־כנען, המייצגת את אתניקס, בטענה לאי־סדרים כספיים בלהקה שמנעו ממנו הכנסות בסך מאות אלפי שקלים. בתגובה הלהקה הגישה תביעה בסך שני מיליון שקלים נגד קליסקי, בטענה שפגע אנושות בתדמיתה והוא הודח מהלהקה. בפברואר 2017 הוציאה הלהקה לאור אלבום חדש ללא קליסקי. במקביל באותה תקופה הופיעה "אתניקס" עם אייל גולן.

בסוף 2019 הופיע נחמה עם זהבה בן לציון 30 ללהיט "מסאלה" שהקליטו יחד באלבום השני של "אתניקס".

באוקטובר 2022, נחמה ושאר חברי "אתניקס" ישרו את ההדורים עם קליסקי. הוא חזר ללהקה והיא הוציאה לאור סינגל חדש.

חיים אישיים
-----------

נחמה הוא ביסקסואל מוצהר, רווק. מתגורר ביפו.

פרסים והוקרה
------------

* פרס אקו"ם למפעל חיים 2022.

אלבומים
-------

### אלבומים של להקת אתניקס בהשתתפותו

* 1990 - **אתניX** (הליקון)
* 1991 - **מסאלה** (הליקון)
* 1992 - **יללת תן** (הליקון)
* 1993 - **אדם ונחש** (הליקון)
* 1994 - **אתה** (הליקון)
* 1995 - **האוסף של אתניX** - האוסף הראשון (הליקון)
* 1996 - **פופ** (הליקון)
* 1998 - **ברוכים הבאים לישראל** (הליקון)
* 1999 - **מוריס** (שולטן)
* 2000 - **המופע המשותף** - הופעה חיה עם אייל גולן (שולטן)
* 2000 - **מקסימום אתניX** - האוסף השני (הליקון)
* 2001 - **בדרך שלך** (שולטן)
* 2002 - **13** (שולטן)
* 2005 - **אמריקה** (שולטן)
* 2008 - **טוטובל** - חינם באינטרנט (שולטן)
* 2011 - **געגועים** (שולטן)
* 2012 - **אהבת חינם** (שולטן)
* 2015 - **הטוב קורה** (שולטן)
* 2017 - **בטוח**

### אלבומים שיצר לאחרים יחד עם תמיר קליסקי

* 1995 - **בת הקוסם** שרון חזיז (הד-ארצי)
* 1997 - **בלעדייך** אייל גולן (שולטן ובן צור)
* 1998 - **חייל של אהבה** אייל גולן (שולטן ובן צור)
* 1999 - **הסתכלי אלי** אייל גולן (שולטן ובן צור)
* 2000 - **הקיסר האחרון** יהודה קיסר (שולטן)
* 2000 - **רוק מחנה יהודה** להקת הגמלים (שולטן)
* 2001 - **חושב עליך** איזקיס (שולטן)
* 2004 - **סובארו פשע** חיילי הנקמה

קישורים חיצוניים
----------------

ויקישיתוף מדיה וקבצים בנושא **זאב נחמה** בוויקישיתוף

* זאב נחמה, באתר שירונט
* זאב נחמה, באתר MusicBrainz (באנגלית)
* זאב נחמה, דף שער בספרייה הלאומית
* זאב נחמה, באתר MOOMA (בארכיון האינטרנט)
* שירים בביצוע זאב נחמה מתוך רצועת הקליפים של התוכנית "זהו זה!", באתר הטלוויזיה החינוכית הישראלית
* אורי זר אביב, זאב נחמה צוחק על כל המבקרים, באתר הארץ, 16 בינואר 2012
* נועם כהן, ‏"אינסטגרם? מה, אני אעמוד כל היום ואצטלם על רקעים כמו דביל?", באתר ‏מאקו‏, 28 ביולי 2022

הערות שוליים
------------

1. ↑  יוסי חרסונסקי, מוסקבה מגיעה לכנסת, מעריב, 14 באפריל 1986
2. ↑  רותם איתן, תקליט ישראלי - אתניקס - "אתניקס" - הליקון, חדשות, 7 ביוני 1990
3. ↑  ספורט הארץ, האזינו לשיר האליפות של מכבי ת"א, באתר הארץ, 1 במאי 2013
4. ↑  שירות עתי"ם, ‏זאב נחמה ותמיר קלינסקי מ"אתניקס" ואקו"ם תובעים מיליון שקל מש"ס, באתר גלובס, 22 בדצמבר 2002  
אסף ברגרפרוינד, אתניקס תובעים את ש"ס בסך מיליון שקלים, באתר הארץ, 21 בדצמבר 2002
5. ↑  עכבר העיר, זאב נחמה עושה רדיוהד, באתר הארץ, 1 בינואר 2008
6. ↑  תמרה שרייבר, ‏דוכין ורודנר ינגנו עם מוזיקאים עולים מרוסיה, באתר גלובס, 30 בדצמבר 2008  
בועז כהן, ‏סלקום משיקה את תרבות RU, באתר גלובס, 17 באוגוסט 2008
7. ↑  טל הנדלס, עכבר העיר אונליין, אתניקס בקיסריה: רוח נעורים שכלואה בתוך להקת פופ זקנה, באתר הארץ, 3 ביולי 2011
8. ↑  בן שלו, בית הספר שעשתה "אתניקס" לכוכבי הפופ המזרחי וללהקות הרוק, באתר הארץ, 4 ביולי 2011
9. ↑  רז שכניק, להקה במשבר: הסכסוך באתניקס מגיע לשלב התביעה, באתר ynet, 10 באוגוסט 2016
10. ↑  איתי שטרן, "אתניקס" תובעת את תמיר קליסקי, ממייסדי הלהקה, ומשעה אותו מחזרות ומהופעות, באתר הארץ, 15 בספטמבר 2016  
רז שכניק, "אחרי הגירושים זאב נחמה טוען: קליסקי מאיים עליי ועל הלהקה", באתר ynet, 15 בספטמבר 2016
11. ↑  איתמר זהר, הסכסוך של "אתניקס" השכיח את השאלה הגדולה: האם אתניקס יכולה להמציא את עצמה מחדש?, באתר הארץ, 5 בפברואר 2017
12. ↑  אתר למנויים בלבד בן שלו, אייל גולן ו"אתניקס" - רק טיגריס היה חסר על הבמה, באתר הארץ, 7 בינואר 2018
13. ↑  אתר למנויים בלבד אלעד זאבי, "זהבה וזאב": שתי אגדות זמר, אחת קצת הלכה לאיבוד, באתר הארץ, 29 בנובמבר 2019
14. ↑  קיץ ברבנר, ‏לאחר הסולחה: השיר הראשון של "אתניקס" עם זאב נחמה ותמיר קליסקי, באתר מעריב אונליין, 30 באוקטובר 2022
15. ↑  שירה נאות, יהודית רביץ וזאב נחמה זכו בפרס אקו"ם למפעל חיים, באתר הארץ, 3 באוגוסט 2022

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007313025805171
* ISNI: 0000 0000 6835 7410
* LCCN: no2012104466
* MusicBrainz: 39111abf-ef58-4aff-8634-db959f4215bf
* VIAF: 97306170
* WorldCat: lccn-no2012104466

 |